AlexejDobrolubov/national_council_slovak_2010 huggingface dataset:
6. schôdza NR SR - 4.deň - A. dopoludnia
Dátum: 2020-04-24
Poslanec: Kollár, Miroslav (ZA ĽUDÍ)
Druh vystúpenia: Vystúpenie s faktickou poznámkou

132. Pán poslanec Mazurek, právoplatne odsúdený za hanobenie národa, rasy či presvedčenia, my sme sa prvýkrát stretli takto pred rokom, myslím, že 17. mája to bolo, na námestí v Hlohovci, vy ste si tam v rámci kampane do eurovolieb navozili zopár desiatok priaznivcov, nás tam bolo dvakrát toľko na tichom občianskom proteste proti fašizmu. Viete, prečo sme tam boli? Aby sme zastavili, a teraz aby som vás citoval, "pučatie" problému nárastu extrémizmu, ktorý ohrozuje demokratickú budúcnosť Slovenska. A zatiaľ čo my sme tam ticho stáli a počúvali mená 700 hlohovských obetí holokaustu, vy ste tam po nás vykrikovali, podobne tak ako dnes tu, nadávali ste nám do liberálnych fašistov. A hoci to vaše video z hlohovského námestia videlo viac ako pol milióna ľudí a vy ste boli dvojka na kandidátke ĽSNS do Európskeho parlamentu, do Europarlamentu ste sa nedostali. Priznám sa, dali sme šampanské večer na vašu počesť, znamená to totiž, že nemôžete robiť hanbu tejto krajne v zahraničí. A to, že si to musíme odtrpieť tu v národnom parlamente, je cena, ktorú ja rád zaplatím. Viete prečo? Pretože s radosťou sledujem, že čím viac zvyšujete kadenciu vašich výstupov, tým viac padajú vaše preferencie. A ja som presvedčený zástanca liberálne demokracie, osobných slobôd a slobody prejavu, ale budem robiť všetko pre to, aby ľudia ako vy nedostali šancu zneužiť nástroje zastupiteľskej demokracie na jej zničenie. (Potlesk. )
6. schôdza NR SR - 2.deň - B. popoludní
Dátum: 2020-04-22
Poslanec: Kollár, Miroslav (ZA ĽUDÍ)
Druh vystúpenia: Vystúpenie s faktickou poznámkou

70. Vážené kolegyne, vážení kolegovia, len krátko. Jednak vidím, že s pánom Mizíkom si nájdeme spoločnú záľubu v divokom západe a mám ho rád, teda nie pána Mizíka, ale divoký západ, pretože tam bolo jasné, kto sú tí hrdinovia a kto sú tí darebáci. Ale ako tu tak pozerám na pánov, ktorí tu teraz vystúpili predo mnou v reakcii na vystúpenie pána podpredsedu Národnej rady Juraja Šeligu, napadá mi iba jedna poznámka k tomu, čo hovoril. Som hrdý na to, že tak ako spomínal Juraj, táto vláda má ambíciu konečne 30 rokov po novembri vysporiadať sa s krivdami dvoch zločineckých režimov, ktoré sú škvrnou na slovenských dejinách 20. storočia – komunistického a fašistického. A rozumiem tomu, prečo tu mnohí z vás s týmto môžete mať problém, a preto ma napríklad vôbec neprekvapuje, že práve tuná kolegovia od pána Kotlebu v kultúrnom výbore v podstate najviac to, čo namietali na programovom vyhlásení vlády, prekážala im ambícia účinne bojovať proti dezinformáciám, fake news a hoaxom. Viem, že nás v tejto oblasti čaká mnoho práce, a som rád, že prípadové štúdie budeme môcť robiť na základe študijného materiálu, ktorý máme priamo tu v Národnej rade, ctené kolegyne a kolegovia.
4. schôdza NR SR - 1.deň - B. popoludní
Dátum: 2020-04-01
Poslanec: Kollár, Miroslav (ZA ĽUDÍ)
Druh vystúpenia: Vystúpenie s faktickou poznámkou

154. Ďakujem, kolegyne, kolegovia, ja len reagujem na pani poslankyňu Kozelovú, ja už mám v tejto veci spracovaný z Únie miest Slovenska pozmeňujúci návrh, ktorý budeme cez výbor predkladať práve na zaradenie prostriedkov z poplatku za rozvoj do úhrady bežných výdavkov. Ďakujem.
90. schôdza NR SR - 2.deň - B. popoludní
Dátum: 2023-05-03
Poslanec: Kolíková, Mária (SaS)
Druh vystúpenia: Vystúpenie v rozprave

105. Ďakujem pekne, pán predsedajúci. Moja pripomienka a vlastne vstup do rozpravy je z toho istého dôvodu ako pri predchádzajúcom dohovore. Tu je presne ten istý problém, jednoducho preklad nesedí. Ja som si vypočula aj vyjadrenie pána ministra na záver. Takto sa už tento pojem neprekladá. Jednoducho prešli sme nejakým vývojom z nejakého dôvodu, máme aj v antidiskriminačnom zákone zakázanú diskrimináciu z dôvodu rodu a jednoducho to je širší pojem ako "pohlavie", tak to jednoducho je. A môžme sa tu teraz skrývať za to, že my keď tam dáme niečo iné, aj tak predsa platí antidiskriminačný zákon, takže platí vlastne originál textu, ale to je zase tá falošná hra. Proste aký máme problém my s pojmom "rod"? Aký máme? Vieme, že je to korektný preklad. Aký s tým máme problém? To je tá otázka. Aký s tým máme problém? Takto prešiel celý legislatívny proces, celý legislatívny proces. Nikto s tým nemal problém iba Konferencia biskupov Slovenska. A teraz ja sa nechcem dotknúť nikoho náboženského presvedčenia a toho, ako chce alebo nechce používať aké pojmy. Ale akonáhle sa rozprávame v právnej rovine, a teraz prehováram k pánovi ministrovi spravodlivosti ako právnikovi, ako k právnikovi, aby text dohovoru korešpondoval s textom a s tým, čo hovorí náš právny poriadok a ústava. Tak z tohto titulu je namieste tam dať pojem "rod", lebo je širší. A antidiskriminačná klauzula v originále jednoducho zakazuje diskrimináciu v širšom uhle pohľadu, tak to jednoducho je. A keď hovoríme niečo iné, tak sa klameme. Ďakujem pekne.
88. schôdza NR SR - 2.deň - B. popoludní
Dátum: 2023-03-15
Poslanec: Kolíková, Mária (SaS)
Druh vystúpenia: Vystúpenie v rozprave

12. Vážený pán predsedajúci, vážené pani poslankyne, vážení páni poslanci. Dovoľte, aby som podľa § 73 ods. 1 rokovacieho poriadku vystúpila v prvom čítaní ako spravodajkyňa určená ústavnoprávnym výborom k uvedeného návrhu zákona. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Predseda Národnej rady vo svojom rozhodnutí navrhol, aby návrh zákona prerokovali ústavnoprávny výbor a výbor pre hospodárske záležitosti. Za gestorský výbor navrhol ústavnoprávny výbor s tým, aby výbory prerokovali návrh zákona do 26. apríla a gestorský výbor do 28. apríla 2023. Zo znenia návrhu zákona je zrejmý aj účel navrhovanej právnej úpravy, súvisí to s transpozíciou európskych smerníc. Ako spravodajkyňa určená navrhnutým gestorským výborom odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. Odporúčam zároveň návrh zákona prideliť výborom vrátane určenia gestorského výboru a lehoty na prerokovanie návrhu zákona vo výboroch v zmysle uvedeného rozhodnutia predsedu Národnej rady. Pán predsedajúci, prosím, otvorte všeobecnú rozpravu.
88. schôdza NR SR - 10.deň - B. popoludní
Dátum: 2023-03-29
Poslanec: Kočiš, Eduard (-)
Druh vystúpenia: Vystúpenie s faktickou poznámkou

102. Ďakujem pekne za slovo. Ďakujem pekne za slovo, pán predsedajúci. Pán kolega, ja vám gratulujem, že podporujete tento návrh zákona, ale v podstate k tomuto predkladanému návrhu zákona ste v rozprave nepovedal zhola nič, naozaj nič. Mal ste tu nejaký vlastný výstup, kto ako pracuje, kto kde kedy chodí, kto kde ako dlho sedí, ale v podstate k tomuto návrhu zákona ste nepovedal zhola nič. Takže ja vám naozaj iba gratulujem, že chcete tento návrh podporiť, podporujte ho. Môj názor je zase úplne opačný.
88. schôdza NR SR - 10.deň - B. popoludní
Dátum: 2023-03-29
Poslanec: Kočiš, Eduard (-)
Druh vystúpenia: Vystúpenie s faktickou poznámkou

96. Veľmi pekne ďakujem za slovo, pán predsedajúci. Pán kolega, ja tento návrh zákona vôbec nepovažujem, tak ako vy, za transparentný, ja ho považujem, tak ako väčšina tohto pléna, za bláznivý. Pretože väčšinou to, čo predkladá Igor Matovič, je buď infantilné, buď bláznivé, alebo neuskutočniteľné. Vyberte si, aký štatút tento návrh zákona bude mať do budúcna alebo v tejto prítomnosti. Kolega Viskupič, mi v podstate vzal z jazyka dosť veľa vecí, ktoré som vám chcel povedať, že naozaj sa nemôžte prikrývať perinou transparentnosti, kritizovať odčlenenie, či už HLAS-u, od SMER-u, Republiky, od ĽSNS alebo Demokratov, od OĽANO. Jednoducho karty, ako bude vyzerať slovenská politická mapa, vždy rozdáva volič. Každý jeden občan Slovenskej republiky, ktorý má svojprávnosť vykonávať právny úkon, a tým je uvedenie aktu vo volebnej miestnosti. Tento občan, tento volič rozhoduje vždy iba o tom, komu ten svoj hlas dá a ak sa rozhodne pre kohokoľvek, má právo jediné, kritizovať človeka alebo ľudí, alebo politickú stranu, subjekt, hnutie, to je absolútne jedno, komu ten svoj hlas jednoducho zveril nejakým spôsobom do úschovy. Ak dotyčný politický subjekt nenapĺňa jeho predstavy, jeho vízie, tak jednoducho bude urobený krátky proces. Tento politický subjekt hlas od takého voliča nedostane. Ako bývalá vládna koalícia ste dostali naozaj obrovský silný mandát a ako ste naložili s tým mandátom, jednoducho viete sami. Dostali nie príliš silné preferencie v momentálnych prieskumoch, a ak naďalej budete robiť to, čo robíte, tak skončíte skoro všetci na smetisku dejín, ale hovorím, volič rozhoduje a nechajte to, prosím pekne, na každého jedného občana Slovenskej republiky, či sa rozhodne tak alebo onak.
88. schôdza NR SR - 10.deň - B. popoludní
Dátum: 2023-03-29
Poslanec: Kočiš, Eduard (-)
Druh vystúpenia: Vystúpenie s faktickou poznámkou

18. Veľmi pekne ďakujem kolegovi za reakciu. Je dôležité poznamenať ešte jednu vec, že pokiaľ nenavýšime počet žiakov v triedach, tak problém sa nám nevyrieši ani za niekoľko desiatok rokov. Pretože ako z dlhodobých grafov a z dlhodobých štatistík vieme, do zdravotníckeho systému sa nikdy nevráti toľko možných pracovných síl, ako sa nám podarí na Slovensku vyprodukovať. Čiže naozaj vzdelanie a honor zdravotnej sestre môžeme dať nielen zvýšeným finančným ohodnotením, čo sa už z časti stalo, ale je potrebné zlepšovať ich prostredie a celkovú hygienu v práci, aby tá zdravotná sestra nemala len pocit, že ja som tu nejaký robot otrok, ktorý príde, odpracuje si osem, dvanásť, šestnásť hodín, ale jednoducho tá zdravotná sestra, ten zdravotnícky asistent, ten vyšší a nižší zdravotnícky personál musí mať nejakú úroveň nielen v tom kde robí, ako robí, za koľko robí, ale jednoducho tú vážnosť tomuto povolaniu musíme vrátiť. Čiže či je to zdravotná sestra alebo zdravotnícky personál priamo v zdravotníckom zariadení alebo je to v domovoch sociálnych služieb, v domovoch dôchodcov, v denných stacionároch, jednoducho tá povestná bublina alebo ten kruh medzi zdravotníckym personálom, zdravotníckymi zariadeniami a zdravotníckym personálom v sociálnych službách je naozaj veľmi úzko, by som povedal, až priamo prepojený. Čiže zvyšovanie úrovne zdravotnej starostlivosti v zdravotníckych zariadeniach a v sociálnych zariadeniach jednoducho musí byť na určitej a patričnej úrovni, na určitej a patričnej výške a to môžeme dosiahnuť len vyšším, kvalitnejším vzdelávaním, prijatím vyššieho počtu kvalitných a častokrát aj zapálených mladých ľudí pre túto profesiu. Čiže z mojej strany asi toľko. Ďakujem pekne.
88. schôdza NR SR - 10.deň - B. popoludní
Dátum: 2023-03-29
Poslanec: Kočiš, Eduard (-)
Druh vystúpenia: Vystúpenie s faktickou poznámkou

8. Veľmi pekne ďakujem za slovo, pán predsedajúci. Pán kolega Baláž, veľmi pekne ďakujem za vašu rozpravu k tomuto predkladanému memorandu. Ja sa chcem v prvom rade dotknúť témy, ktorú ste spomínali vo svojej záverečnej reči v tejto rozprave, a to je nesystematické zdravotné vzdelávanie zdravotných sestier. Toto je alfou a omegou a najväčším problémom slovenského zdravotníctva a to je tým najväčším takým ťažítkom, kde nás tlačí topánka v celom slovenskom zdravotníctve. Nebudem rozprávať o tom, koľko nie desiatok, nie stovák, ale koľko tisíc členov, členiek nižšieho zdravotníckeho personálu, ktorými sú opatrovatelia, ošetrovateľky, sanitárky, sanitárky, koľko nám chýba. Ale ja sa chcem hlavne dotknúť toho, že v slovenskom systéme zdravotných služieb alebo zdravotníckych zariadení nám chýba 15-tisíc zdravotných sestier. Opakujem, 15-tisíc zdravotných sestier. Na Slovensku k dnešnému dňu máme 30 stredných zdravotníckych škôl. Na týchto 30 stredných zdravotníckych škôl nám chodí do 4-tisíc žiakov, z toho 2,5-tisíc študuje v odbore zdravotnícky asistent, všeobecná sestra. Ako chceme zaplátať dieru s 2,5-tisíc žiakmi v ročníku, keď nám chýba takýto podstav. Gro z týchto študentov sa chce uplatniť v nejakom inom segmente a odchádza študovať na vysoké školy. A iba malá časť, 7 až 10 %, je ochotná pracovať nie v ambulancii, ale pri lôžku. Čiže ak nezačneme riešiť naozaj tento závažný problém, a tým sú zdravotné sestry, vzdelávanie zdravotných sestier a zdravotných asistentov, slovenské zdravotníctvo bude taká jedna veľká ponorka, ktorá sa nie že nepotopí, ale... (Prerušenie vystúpenia časomerom.)
88. schôdza NR SR - 9.deň - A. dopoludnia
Dátum: 2023-03-28
Poslanec: Kočiš, Eduard (-)
Druh vystúpenia: Vystúpenie s faktickou poznámkou

74. Veľmi pekne ďakujem za slovo, pán predsedajúci. Pán minister, zákon o rozpočtových pravidlách 523 naozaj hovorí o tom, že sa musia dodržiavať rozpočtové pravidlá, ale zároveň zákon, o ktorom sa bude hlasovať, o 669, o jednorazových mimoriadnych opatreniach, hovorí o tom, že nesmieme čakať na hodnotenia a na výraz Útvaru pre hodnotu za peniaze jednoducho preto, že o 18 mesiacov by sa odčlenili všetky procesy, ktoré sa týkajú R4. Naozaj nesmieme byť v tomto pléne už blázni a čakať ako jediná krajina v strede Európy, ktorá nemá dokončenú Viu Carpatiu. Poliaci to majú, Maďari to majú, Slovensko spí desiatky rokov. Jednoducho ak by sme ešte čakali ďalších 18 mesiacov, a, nedajbože, ako ste správne povedali, že 2,5-tisíckilometrový profil, ktorý je robený v plnom profile vo všetkých štátoch, ktorých sa to jedná, a Slovensko nakoniec bude robiť polovičný profil, tak naozaj budeme za blázna Európy. Čiže v žiadnom prípade toto nesmie byť, a tak ako povedal kolega Suja, určite za hnutie REPUBLIKA za tento zákon zahlasujeme, pretože tak ako R4, tak ako D1 dole na Zemplíne, je to potrebné, aby to bolo, čiže určite áno.
88. schôdza NR SR - 9.deň - A. dopoludnia
Dátum: 2023-03-28
Poslanec: Kočiš, Eduard (-)
Druh vystúpenia: Vystúpenie s faktickou poznámkou

42. Veľmi pekne ďakujem za slovo, pán predsedajúci. Pán kolega, tak ako navrhujete len oddialiť alebo posunúť, alebo dať do nejakej neurčitej roviny rodičovský bonus, už teraz dobre musíte vedieť, že to neprejde, Pretože procesy sú nastavené tak, že ten rodičovský bonus je už v rámci systému Sociálnej poisťovne zapracovaný a bude sa postupne vyplácať a všetci dôchodcovia ho budú mať vyplatený, pokiaľ sa nemýlim, pán minister, do septembra tohto roka. Tak? (Reakcia z pléna.) Čiže určite tento váš návrh zákona, ak ho budete takto komponovať, nemôže prejsť. Čo sa týka valorizácie dôchodcov alebo dôchodkov, tak tá je úplne nutná, a aby sme sa bavili od... o dátume 1. 1. 2024, to mi príde naozaj také úsmevné. My tu musíme v pléne urobiť všetko pre to, aby valorizácia dôchodkov bola naozaj od 1. 7. a plynule bola nastavená tak, aby tie dôchodky, ktoré sa ako minimálne rozmrazili, tí dôchodcovia konečne sa im po troch rokoch dostalo nejakého navýšenia, pretože žiť zo zmrazeného minimálneho dôchodku je naozaj veľmi ťažké, nech žije ten dôchodca na východe alebo na západe republiky. Kolegovia v rozprave alebo vo faktických poznámkach tu naozaj veľmi správne poznamenali to, že baviť sa teraz o tom, že či jeden pracujúci človek môže niekedy do budúcna uživiť doslova a do písmena jedného dôchodcu, nemyslím si, že je to teraz správne, pretože tá priemyselná revolúcia a tá daň z robotiky tu naozaj príde. Vyspelé priemyselné štáty na Západe jednoducho túto robotickú daň buď zavádzajú, alebo sa ňu už systematicky pripravujú. Čiže Slovensko ak chce naďalej zostať nejakou montážnou dielňou, ako to bolo nastavené v čase automobilizácie, tak jednoducho aj k tejto priemyselnej a robotickej dani sa musíme nejakým spôsobom nieže vrátiť, ale musíme ju začať riešiť, pretože dostatok pracujúcich ľudí v priemysle už nebude taký, ako ho vnímame teraz. Jednoducho tá robotika ich nahradí.
88. schôdza NR SR - 9.deň - A. dopoludnia
Dátum: 2023-03-28
Poslanec: Kočiš, Eduard (-)
Druh vystúpenia: Vystúpenie s faktickou poznámkou

30. Veľmi pekne ďakujem za slovo, pán predsedajúci. Čo sa týka mimoriadnej valorizácie dôchodkov, tak tá je naozaj nutná od 1. 7., nesmieme čakať na 1. 1. 2024, pretože či sa na to pozrieme sprava, či sa na to pozrieme zľava, tak nárast cien základných potravín, energií, tovarov a služieb je neúnosný, enormný a naozaj z tej dôchodcovskej poviem to natvrdo žobračenky, nech ten dôchodca poberá starobný dôchodok, nech poberá sirotský dôchodok, vdovecký alebo vdovský, sa naozaj nedá vyžiť. Dôchodcovia a celá vlastne Jednota dôchodcov Slovenska na tento problém poukazuje a musíme ako zákonodarcovia urobiť všetko preto, aby táto dôchodcovská valorizácia bola uvedená do praxe, pretože naozaj zákonodarný zbor je tu od toho, aby uvádzal zákony do praxe a boli prospešné pre všetkých občanov Slovenskej republiky, v tomto prípade pre naozaj najzraniteľnejšiu skupinu občanov Slovenskej republiky a to sú dôchodcovia a dôchodkyne, ktorí niečo odpracovali, niečo Slovenskej republike odovzdali, a toto je len taká maličká náplasť, ktorou môžme sa nejakým spôsobom prikryť alebo tento problém prilepiť. Ak by sme naozaj čakali na to, ako sa bude situácia vyvíjať, tak naozaj možno rok až dva by sa dôchodcovská valorizácia aj na základe automatu zastavila, a práve preto je dôležité túto účinnosť od 1. 7. uviesť do praxe, pretože ak by sme čakali, ak budeme čakať, ako sa situácia vyvinie či už na nejakých finančných trhoch, alebo v rámci Štátnej pokladnice, mohol by vzniknúť obrovský problém. Čiže naozaj, kolegyne a kolegovia, urobme všetko pre to, aby sme tým našim dôchodcom a dôchodkyniam pomohli, nepozerajme sa na to, kto čo predložil, kto čo opravil, kto čo pobabral, jednoducho tu by sme mali mať všetci jeden a jednotný zámer, to znamená, pomôcť najzraniteľnejšej skupine obyvateľstva a to sú fakt momentálne dôchodcovia a dôchodkyne.
88. schôdza NR SR - 9.deň - A. dopoludnia
Dátum: 2023-03-28
Poslanec: Kočiš, Eduard (-)
Druh vystúpenia: Vystúpenie s faktickou poznámkou

18. Veľmi pekne ďakujem za slovo, pán predsedajúci. Čo sa týka zastropovaniu veku odchodu do dôchodku, tak nad tým sa naozaj treba nielen vážne zaoberať, ale mala by to byť priorita budúcej vlády, pretože nie je možné, aby sa neustále zvyšoval odchod veku do dôchodku, pretože 60-ročný, dá sa povedať, že už senior, ktorý pracoval či už fyzicky, alebo psychicky, je jednoducho už zničený a vyrobený človek. A my keď budeme neustále sa odvolávať len na jednu základnú premisu alebo na jednu základnú vec, že zvyšuje sa nám kvalita zdravotnej starostlivosti a zvyšuje sa nám vek dožitia seniora, no jednoducho nie je to pravda. Vidím to podľa svojich rodičov, ktorí naozaj celý život pracovali, a ozaj poctivo, a vidím, v akom veku a v akom zdravotnom, a v reálne, v akom reálne psychickom stave sú teraz po tom všetkom, čo sa okolo nás deje, takže ak budeme neustále obhajovať to, ako tu niektorí kolegovia spomínali, že II. dôchodkový pilier je nejakým, nejakým, nejakým dobrým ťahom alebo dobrým výmyslom a je to značným príspevkom k tomu, aby bol náš dôchodkový systém udržateľný, dobre, môžme sa o tom baviť, ale neexistuje, aby sa dôchodcovské správcovské spoločnosti aj v dnešnej dobe odvolávali len na to, že nepredvídateľné trhy, kríza, finančná situácia nie je taká, aká je, a títo ľudia, ktorí majú svoje rezervy alebo svoje príspevky v II. pilieri, prišli o tisíce eur, ale dôchodcovská správcovská spoločnosť naďalej si účtovala poplatky za vedenie účtu, za správu účtu. Čiže ja sa pýtam, ako investovali, keď tieto poplatky naďalej si mohli takto bezbreho účtovať. A čo sa týka valorizácie dôchodkov, či už sa budeme baviť o dôchodkoch starobných, výsluhových, invalidných, sirotských alebo vdovských, alebo vdoveckých, tak jednoducho tá dôchodcovská inflácia je už tak vysoká, že toto percentuálne zastúpenie obyvateľstva naozaj trpí.
88. schôdza NR SR - 8.deň - A. dopoludnia
Dátum: 2023-03-24
Poslanec: Kočiš, Eduard (-)
Druh vystúpenia: Vystúpenie s faktickou poznámkou

130. Veľmi pekne ďakujem za slovo, pán predsedajúci. Tento návrh zákona je naozaj takým nešťastným úletom, pretože zakomponovať, aby politický subjekt, politická strana, politické hnutie vyplácala poslancovi Národnej rady časť jeho mzdy, časť jeho odmeny, časť jeho nákladov, časť jeho nejakých režijných paušálnych náhrad – jednoducho je absolútne jedno, ako to pomenujeme – na základe toho, ako sa politický subjekt, v tomto prípade jednoosobová eseročka menom Igor Matovič rozhodne. Najkrajší príklad ako vytunelovať zdroje, bývalé verejné zdroje, ktoré boli naliate do nejakého politického subjektu, je presne tento návrh zákona, pretože ak sa raz rozhodne riaditeľ jednoosobovej eseročky Igor Matovič, že je hoden platu 355-tisíc euro mesačne, tak si ho dá. Si ho dá, si ho odklepne, bude ho poberať. Za nejakých desať, dvanásť, trinásť, štrnásť, pätnásť mesiacov je kasa OĽANO sekty prázdna a jednoducho tieto peniaze sú čisté, zdanené, prevedené na účet niekoho iného a je to jednoducho krásny a úplne ukážkový príklad politickej korupcie a tunelovania verejných zdrojov, ktoré boli zverené určitému politickému subjektu cez inštitút demokratických parlamentných volieb. Čiže ak tu niekto bude bazírovať na tom a neustále dookola tvrdiť, že toto je správny zákon, toto je správny návrh zákona a len takto bude každé jedno hnutie alebo každá jedna politická strana vedieť ohodnotiť svojich kvalitných poslancov, menej kvalitných poslancov alebo aj lenivých poslancov, no nebude to vedieť ohodnotiť nikdy nejakým spôsobom priamo, ale toto je iba taký politický marketing, ktorý už raz vyšiel vo voľbách v roku 2020, a práve tento istý človek, ktorý tento návrh zákona predkladá, si naivne myslí, že tento politický marketing opäť vyjde aj v roku 2023. No, žiaľbohu, nevyjde.
88. schôdza NR SR - 7.deň - A. dopoludnia
Dátum: 2023-03-23
Poslanec: Kočiš, Eduard (-)
Druh vystúpenia: Vystúpenie s faktickou poznámkou

62. Veľmi pekne ďakujem za slovo, pán predsedajúci. Pán kolega, ako si správne poznamenal, ak dokáže regionálna správa alebo regionálna veterinárna a potravinová správa kontrolovať predom nahlásené farmárske trhy, ktoré sa konajú buď po obciach, alebo po mestách raz, dvakrát, trikrát, štyrikrát mesačne, tak pri maličkom navýšení počtu pracovníkov táto regionálna veterinárna a potravinová správa dokáže bez problémov kontrolovať aj stav na trhoviskách. V tomto nebude žiaden absolútny problém. Ani problém legislatívny, bude problém možno troška v personálnom obsadení, ale to sa dá naozaj navýšiť určite bez akýchkoľvek problémov, pretože to nebudú miliónové čiastky, ktoré bude potrebné na túto inštitúciu buď z ministerstva financií, alebo z ministerstva pôdohospodárstva nejakým spôsobom prehodiť. Ak naozaj sa tento zákon podarí presadiť do druhého čítania, tak ako si správne poznamenal, si prístupný akýmkoľvek rokovaniam, si prístupný rokovať o akomkoľvek rozumnom určite pozmeňujúcom návrhu k tomuto predkladanému tvojmu zákonu a hovorím, tento zákon je naozaj iba o tom, oddeľme už raz konečne priekupníka, ktorý sa vydáva iba za farmára, za pestovateľa, za chovateľa, za výrobcu, od naozajstného pestovateľa, výrobcu, chovateľa. Ale je strašný rozdiel byť priekupníkom a zarábať na niečom, čo som v živote nevypestoval, v živote nezasadil, v živote nepozbieral a je rozdiel starať sa o niečo celoročne, mať z toho minimálny zisk, ale robiť to nielen pre seba, robiť to aj pre toho druhého, čiže naozaj kvalitná potravina, kvalitný domáci podnikateľ je zárukou toho, že v danej lokalite, v danom meste, v danej obci aj ten, ktorý nechová, nepestuje, si vie kúpiť kvalitnú potravinu, nielen naozaj bordel a hnoj, ktorý nám tu vozia z celého západu. Ale aj z juhu a severu strednej Európy. Ďakuje pekne.